THAI หารือซื้อหุ้นเพิ่มทุน”NOK” 9 ต.ค.นี้ เล็งเปิดเส้นทางใหม่รับมือคู่แข่งหากICAOปลดธงแดง
THAI เตรียมหารือซื้อหุ้นเพิ่มทุน NOK 9 ต.ค.นี้ พร้อมทบทวนเส้นทางการบินใหม่รับมือคู่แข่งหาก ICAO ปลดธงแดงประเทศไทย เร่งตรวจสอบคุณสมบัติผู้สมัครดีดีใหม่ 5 ราย
6 ต.ค. 2560

นายกนก ทองเผือก รองกรรมการผู้อำนวยการใหญ่ สายงานบริหารกฎหมาย บริษัท การบินไทย จำกัด (มหาชน) หรือ THAI เปิดเผยว่า บริษัทอยู่ระหว่างการปรับเส้นทางการบินระหว่างประเทศ เพื่อเตรียมความพร้อมหากองค์การการบินพลเรือนระหว่างประเทศ (ICAO) ประกาศปลดธงแดงประเทศไทย ซึ่งคาดว่าจะมีการประกาศออกมาในเร็ว ๆ นี้ โดยจะนำเสนอต่อคณะกรรมการบริษัทพิจารณาในวันที่ 18 ต.ค.นี้
โดยเบื้องต้นคณะกรรมการฝ่ายบริหารและผู้อำนวยการฝ่ายขายทั่วโลกได้ร่วมระดมความคิดเห็นและหารือร่วมกันแล้ว ซึ่งจะพิจารณาเปิดจุดบินในสหรัฐฯ ทั้งจุดบินที่เคยทำการบินและไม่เคยทำการบินมา ซึ่งปัจจุบันสำนักงานบริหารการบินแห่งชาติสหรัฐอเมริกา (Federal Aviation Administration:FAA) ยังห้ามสายการบินของไทยทำการบินเข้าสหรัฐฯ โดยในปัจจุบันการบินไทยบินเข้าสหรัฐผ่านการบินพันธมิตร (Code Share)
ขณะที่ปัจจุบันการบินไทยทำการบินทั้งสิ้น 58 จุดบินทั่วโลก และยังไม่มีเส้นทางบินไปยังแอฟริกา หลังจากก่อนหน้านี้เคยเปิดเส้นทางบินไปยังเมืองโจฮันเนสเบิร์ก แต่ได้ยกเลิกเส้นทางบินดังกล่าวไปแล้ว
“บอร์ดทำ Workshop Route Network ทบทวนเส้นทางการบินทั่วโลก โดยหลักการการบินไทยเป็นสายการบินแห่งชาติและเป็นสายการบินพรีเมี่ยม เส้นทางการบินเราควรมีทุกทวีป” นายกนก กล่าว
นายกนก กล่าวอีกว่า หากประเทศไทยได้รับการปลดธงแดงจะมีผลกระทบต่อการบินไทยที่จะเปิดทางให้หลายสายการบินสามารถทำการบินในเส้นทางระหว่างประเทศมากขึ้น ซึ่งจะเข้ามาแข่งขันกับการบินไทยมากขึ้นด้วยเช่นกัน
โดยปัจจุบันลูกค้าแถบยุโรปกลับมาเพิ่มขึ้น อาทิ ผู้โดยสารจากเมืองออสโล ประเทศนอร์เวย์ มีความต้องการ 200 ที่นั่ง เป็นต้น ซึ่งผู้โดยสารยุโรปถือเป็นลูกค้าหลัก และในวันที่ 17 ต.ค.นี้ จะเริ่มทำการบินกรุงเทพ-เวียนนา ที่ขณะนี้มียอดจองตั๋วเกิน 80% จึงคาดว่าในไตรมาส 4/60 อัตราส่วนบรรทุกผู้โดยสาร (Cabin Factor) จะมีมากกว่า 80% ซึ่งดีกว่าไตรมาส 3/60
ส่วนกรณีระบบจองตั๋วโดยสารออนไลน์ของบริษัทที่เกิดขัดข้องเมื่อวันที่ 1 ต.ค.ที่ผ่านมา การบินไทยอยู่ระหว่างตรวจสอบข้อเท็จจริงและจะสรุปผลวันที่ 9 ต.ค.นี้ โดยเบื้องต้นทางการบินไทยจะรับผิดชอบแก่ลูกค้าที่ออกตั๋วโดยสารในวันดังกล่าว อย่างไรก็ตาม ขณะนี้ระบบจองตั๋วออนไลน์กลับมาทำงานเป็นปกติแล้ว
ทั้งนี้ ในวันที่ 9 ต.ค. 60 ฝ่ายบริหารและผู้บริหารที่เป็นกรรมการ บริษัท สายการบินนกแอร์ จำกัด (มหาชน) หรือ NOK จะหารือเรื่องการซื้อหุ้นเพิ่มทุนของ NOK และกลยุทธ์การจัดตั้งไทยกรุ๊ป เพื่อบริหารจัดการสายการบินที่อยู่ในกลุ่มเพื่อให้การทำงานสอดประสานซึ่งกันและกัน รองรับการแข่งขันที่สูง หลังจากนั้นจะนำเสนอคณะกรรมการอนุมัติในวันที่ 18 ต.ค.นี้
สำหรับความคืบหน้าการสรรหาผู้ดำรงตำแหน่ง กรรมการผู้อำนวยการใหญ่ (ดีดี) นั้น ขณะนี้มีผู้สมัคร 5 ราย อยู่ระหว่างตรวจสอบคุณสมบัติโดยยังไม่สามารถเปิดเผยรายชื่อผู้สมัครได้